
A köztisztviselők jogállásáról szóló 1992 évi XXIII. törvény 34.§ (4)-(6) bekezdésekre tekintettel a munkáltatói jogkör gyakorlója, a polgármester, írásban megállapítja a tárgyévre vonatkozó, a jegyzővel szemben támasztott követelményeket, majd azt értékeli, és tájékoztatja a képviselő testületet. 
Dr. Varga Katalin körjegyző teljesítmény-követelményeinek meghatározásáért, és teljesítményének értékeléséért Háry János – a körjegyzőség székhely szerinti – polgármestere felel.  

A körjegyző munkájával kapcsolatban felkeresett Háry János, Sióagárd polgármestere, velem az alábbi teljesítményértékelést egyeztette. 
Alább ismertetem Háry János polgármester úr által megküldött teljesítményértékelésről szóló tájékoztatást:

A 2008. évben meghatározott teljesítmény követelmények:
A lakosság szociális biztonságának megteremtése és megőrzése céljából a helyi szociális ellátási rendszer korszerűsítése, működési hatékonyságának emelése.

A jogszabályokban meghatározottak figyelembe vételével a helyi rendeletek megalkotása és alkalmazása megtörtént, a működési hatékonyság az elvárhatónál jobb volt.

A hatósági közigazgatási ügyintézésben és a belső igazgatásban erősödjön a szolgáltató jelleg, és fokozottan érvényesüljenek a polgárbarát igazgatás eszközei és módszerei.

A szolgáltató jelleg olyan mértékben érvényesült, ahogy azt a szabályozások megengedték, a polgárbarát igazgatás eszközeinek és módszereinek további fejlesztése szükséges.

Az önkormányzati vagyontárgyak magasabb színvonalon történő kezelése és hasznosítása.

A képviselő-testület által alkotott szabályozások figyelembe vételével a vagyontárgyak állapotának megőrzése és kismértékű fejlesztése a költségvetési előirányzatok mértékéig megtörtént, hasznosításuk funkciójuknak megfelelő volt.
A költségvetési tervezés javítása.

A rendelkezésre álló adatok alapján a költségvetési tervezés az előirányzatok kiadási és bevételi oldalát nézve reálisan történt, az évközi módosításokra csak a finanszírozások változása miatt volt szükség.

A helyi adóbeszedés hatékonyságának növelése.
Az adót felszólítás ellenére be nem fizető lakósokkal szemben gépjármű forgalomból való kivonása, jövedelemből való letiltás, végrehajtás kezdeményezése történik, sikerte-lenség esetén a nem fizető tulajdonában lévő ingatlanra a tartozás mértékéig jelzálogjog kerül bejegyzésre az önkormányzat javára.

Megvizsgálva a meghatározott teljesítmény követelmény végrehajtását, megállapítom, hogy a 2008. évben a körjegyző, Dr. Varga Katalin kiválóan alkalmas minősítést kap.  
Kérem a képviselő-testületet, hogy vegye tudomásul a fenti teljesítményértékelésről szóló tájékoztatást. 
Fácánkert, 2009. január 27.

